amanoisuno/poetBack huggingface dataset:
己卯十月一日至燕越五日罹狴犴有感而賦  其一四 文天祥 
衮衣坐縲絏，世事亦堪哀。枕外親炊黍，爐邊細畫灰。無人淚垂血，何地骨生苔。風雪江南路，夢中行探梅。
己卯十月一日至燕越五日罹狴犴有感而賦  其一五 文天祥 
我自憐人醜，人方笑我愚。身生豫讓癩，背發范增疽。已愧功臣傳，猶堪烈士書。衣冠事至此，命也欲何如。
己卯十月一日至燕越五日罹狴犴有感而賦  其一六 文天祥 
久矣忘榮辱，今茲一死生。理明心自裕，神定氣還清。欲了男兒事，幾無妻子情。出門天宇闊，一笑暮雲橫。
己卯十月一日至燕越五日罹狴犴有感而賦  其一七 文天祥 
珙璧衣冠十六傳，更無一士死君前。自慚重趙非九鼎，猶幸延韓更數年。孟博囊頭真自愛，杲卿鈎舌要誰憐。人間信有綱常在，萬古西山皎月懸。
和夷齊西山歌  其一 文天祥 
小雅盡廢兮，出車采薇矣。戎有中國兮，人類熄矣。明王不興兮，吾誰與歸矣。抱春秋以沒世兮，甚矣吾衰矣。
和夷齊西山歌  其二 文天祥 
彼美人兮，西山之薇矣。北方之人兮，爲吾是非矣。異域長絕兮，不復歸矣。鳳不至兮，德之衰矣。
十二月二十日作 文天祥 
家國哀千古，星霜忽一周。黄沙漫故道，白骨委荒丘。許遠死何晚，李陵生自羞。南來冠不改，吾且任吾囚。
二十四日 文天祥 
壯心負光岳，病質落幽燕。春節前三日，江鄉正小年。歲時如有水，風俗不同天。家廟荒苔滑，誰人燒紙錢。
立春 文天祥 
無限斜陽故國愁，朔風吹馬上幽州。天翻地覆三生劫，歲晚江空萬里囚。烈士喪元端不惜，達人知命復何憂。祇應四十三年死，兩度無端見土牛。
遇靈陽子談道贈以詩 文天祥 
昔我愛泉石，長揖離公卿。結屋青山下，咫尺蓬與瀛。至人不可見，世塵忽相纓。業風吹浩劫，蝸角爭浮名。偶逢大呂翁，如有宿世盟。相從語寥廓，俯仰萬念輕。天地不知老，日月交其精。人一陰陽性，本來自長生。指點虛無間，引我歸員明。一針透頂門，道骨由天成。我如一逆旅，久欲躡屩行。聞師此妙訣，蘧廬復何情。
歲祝犁單閼月赤奮若日焉逢涒灘遇異人指示以大光明正法於是死生脫然若遺矣作五言八句 文天祥 
誰知真患難，忽悟大光明。日出雲俱靜，風消水自平。功名幾滅性，忠孝大勞生。天下惟豪傑，神仙立地成。
己卯歲除 文天祥 
歲除破衣裳，夜半刺針線。遊子長夜思，佳人不可見。草枯稚馿吼，燈暗饑鼠現。深室閉星斗，輕裘卧風霰。大化忽流斡，浩劫蕩回轉。冠屨失其位，侯王化畸賤。弓戈叱奇字，刀鋸摧䪻弁。至性詎可遷，微軀不足戀。真人坐沖漠，死生一乘傳。日月行萬古，神光索九縣。
元日 文天祥 
鐵馬風塵暗，金龍日月新。衣冠懷故國，鼓角泣離人。自分流年晚，不妨吾道春。方來有千載，兒女枉悲辛。
庚辰四十五歲 文天祥 
東風昨夜忽相過，天地無情柰老何。千載方來那有盡，百年未半已爲多。君傳南海長生藥，我愛西山餓死歌。泡影生來隨自在，悠悠不管世間魔。
感興 文天祥 
萬里雲山斷客魂，浮雲心事向誰言。月侵鄉夢夜推枕，風送牢愁晝掩門。蘇子窖中閑日月，石郎家裏舊乾坤。朝聞夕死吾何恨，坐把春秋子細論。
正月十三日 文天祥 
去年今日遁崖山，望見龍舟咫尺間。海上樓臺俄已變，河陽車駕不須還。可憐羝乳煙橫塞，空想鵑啼月掩關。人世流光忽如此，東風吹雪鬢毛班。
上元懷舊 文天祥 
禁門三五金吾夜，回首青春忽二毛。池上昔陪王母宴，斗中今直貴人牢。風生江海龍遊遠，月滿關山鶴唳高。夢到鈞天燈火閙，依然彩筆照宮袍。
讀史 文天祥 
自古英雄士，還爲薄命人。孔明登四十，韓信過三旬。壯志摧龍虎，高詞泣鬼神。一朝事千古，何用怨青春。
感傷 文天祥 
家國傷冰泮，妻孥歎陸沉。半生遭萬劫，一落下千尋。各任汝曹命，那知吾輩心。人誰無骨肉，恨與海俱深。
遣興  其一 文天祥 
一落顛崖不自由，春風相對說牢愁。稚馿黑月光中吼，饑鼠青燈影下遊。豈料乾坤成墮甑，始知身世是虛舟。遥憐海上今塵土，前代風流不肯休。
遣興  其二 文天祥 
東風吹草日高眠，試把平生細問天。燕子愁迷江右月，杜鵑聲破洛陽烟。何從林下尋元亮，只向塵中作魯連。莫笑道人空打坐，英雄收斂便神仙。
四月八日 文天祥 
今朝浴佛舊風流，身落山前第一州。贛上瑶桃俄五稔，海中玉果已三周。人生聚散真成夢，世事悲懽一轉頭。坐對薰風開口笑，滿懷耿耿復何求。
夜起 文天祥 
夢破東窗月半明，此身雖在只堪驚。一春花裏離人淚，萬里燈前故國情。龍去想應回海島，雁飛猶未出江城。客愁多似西山雨，一任蕭條白髮生。
端午感興  其一 文天祥 
千金鑄鏡百神愁，功與當年禹服侔。荆棘故宮魑魅走，空餘揚子水東流。
端午感興  其二 文天祥 
當年忠血墮讒波，千古荆人祭汨羅。風雨天涯芳草夢，江山如此故都何。
端午感興  其三 文天祥 
流棹西來恨未銷，魚龍寂寞暗風潮。楚人猶自貪兒戲，江上年年奪錦標。
見艾有感 文天祥 
過眼驚初夏，回頭憶晚春。已憐花結子，又見艾爲人。故國丹心老，中原白髮新。靈修那解化，清夢楚江濱。
自歎 文天祥 
綠槐雲影弄黄昏，月照牢愁半掩門。一片心如千片碎，十分鬚有二分存。沙邊黄鵠長回首，江上杜鵑空斷魂。豎子溷人漫不省，紅纓白馬意軒軒。
自遣 文天祥 
詩餘眠白日，飲後坐清風。萬事乘除裏，平生寵辱中。心無隨境變，意自與天通。莫笑邯鄲夢，惺惺更是空。
自述 文天祥 
赤舄登黄道，朱旗上紫垣。有心扶日月，無力報乾坤。往事飛鴻渺，新愁落照昏。千年滄海上，精衛是吾魂。
不睡 文天祥 
終夕起推枕，五更聞打鍾。精神入朱鳥，形影落盧龍。弭節蓬萊島，揚旗太華峰。奔馳竟何事，回首謝喬松。
七夕 文天祥 
大地風塵惡，長天歲月奔。憂來渾是感，夢破與誰言。緱鶴空回首，河牛暗斷魂。吾今拙又拙，無復問天孫。
有感 文天祥 
石郎草草割山川，一落人手三百年。八州風雨暗連天，三皇五帝如飛煙。人人野祭伊水邊，春秋斷爛不復傳。白頭潦倒今魯連，夜深危坐日晏眠。
聞季萬至 文天祥 
去年別我旋出嶺，今年汝來亦至燕。弟兄一囚一乘馬，同父同母不同天。可憐骨肉相聚散，人間不滿五十年。三仁生死各有意，悠悠白日橫蒼煙。
有感 文天祥 
平生心事付悠悠，風雨燕南老楚囚。故舊相思空萬里，妻孥不見滿三秋。絕憐諸葛隆中意，贏得子長天下遊。一死皎然無復恨，忠魂多少暗荒丘。
感懷 文天祥 
去歲趨燕路，今晨發楚津。浪名千里客，剩作一年人。鏡裏秋容別，燈前暮影親。魯連疑未死，聊用托芳塵。
重陽  其一 文天祥 
飄零萬里若爲家，一夜西風吹鬢華。祇有新詩題甲子，更無故舊對黄花。
重陽  其二 文天祥 
江南秋色滿梧桐，回首青山萬事空。怕見鏡中新白髮，長將破帽裹西風。
重陽  其三 文天祥 
風捲車塵弄曉寒，天涯流落寸心丹。去年醉與茱萸別，不把今年作健看。
己卯十月一日予入燕城歲月冉冉忽復周星而予猶未得死也因賦八句 文天祥 
去冬陽月朔，吾始至幽燕。浩劫真千載，浮生又一年。天南照天北，山後接山前。夢裏乾坤老，孤臣雪咽氈。
己卯十月五日予入燕獄今三十有六旬感興一首 文天祥 
石晉舊燕趙，鍾儀新楚囚。山河千古痛，風雨一年周。過雁催人老，寒花送客愁。捲簾雲滿座，抱膝意悠悠。
去年十月九日余至燕城今周星不報爲賦長句 文天祥 
君不見常山太守駡羯奴，天津橋上舌盡刳。又不見睢陽將軍怒切齒，三十六人同日死。去冬長至前一日，朔庭呼我弗爲屈。丈夫開口即見膽，意謂生死在頃刻。赭衣冉冉生蒼苔，書雲時節忽復來。鬼影青燈照孤坐，夢啼死血丹心破。只今便作渭水囚，食粟已是西山羞。悔不當年跳東海，空有魯連心獨在。
冬至 文天祥 
書雲今日事，夢破曉鳴鍾。家禍三生劫，年愁兩度冬。江山乏小草，霜雪見孤松。春色蒙泉裏，煙蕪幾萬重。
冬晴 文天祥 
北國天寒少，南方地氣來。年光如箭去，世事正輪迴。可怪新祈雪，相思久別梅。夜闌燈坐暗，獨自撥殘灰。
自歎 文天祥 
可憐大流落，白髮魯連翁。每夜瞻南斗，連年坐北風。三生遭際處，一死笑談中。贏得千年在，丹心射碧空。
戊寅臘月二十日空坑敗被執于今二周年矣感懷八句 文天祥 
橫磨十萬坐無謀，回首蹉跎海上州。太傅只圖和藥了，將軍便謂斫頭休。乾坤顛倒真千劫，身世留連復一周。一死到今如送佛，空窗淡月夜悠悠。
所懷 文天祥 
萬里青山兩鬢華，老臣無國又無家。乾坤局促籠中鳥，風雪飄零糞上花。歲晚江空人已逝，天寒日短路何賒。書生不作綱常計，聞是東門已種瓜。
除夜  其一 文天祥 
門揜千山黑，孤燈伴不眠。故鄉在何處，今夕是窮年。住世真無係，爲囚已自然。勞勞空歲月，得死似登仙。
除夜  其二 文天祥 
歲暮難爲客，天涯况是囚。乾坤還許大，歲月忽如流。夢過元無夢，憂多更不憂。屠蘇兒女態，肯作百年謀。
元日  其一 文天祥 
金虬銜日出，鐵騎勒春回。天上青門隔，人間白髮催。霜寒欺舊草，山晚放新梅。環堵甘牢落，東風枉却來。
元日  其二 文天祥 
慙愧雲臺客，飄零雪滿氈。不圖朱鳥影，猶見白蛇年。宮殿荒烟隔，門庭宿草連。乾坤自春色，回首一潸然。
初六日即事 文天祥 
車馬燕山閙，誰家早管絃。開門忽見雪，擁被不知年。篋破書猶在，爐殘火復燃。偷桃昨日事，回首哭堯天。
人日 文天祥 
今年爲蛇年，此日是人日。江右一龍鍾，山中舊佔畢。獨坐守太玄，一笑發狂疾。悠悠王正意，衰涕感麟筆。
自歎 文天祥 
功業羞前輩，形骸感故吾。屢判嵇紹血，幾無慶公鬚。落落惟心在，蒼蒼有意無。江流總遺淚，何止失吞吳。
元夕  其一 文天祥 
燈火喧三市，衣冠宴九宸。金吾不禁夜，公子早行春。夢斷青山遠，愁侵白髮新。燕山今夕月，清影伴孤臣。
元夕  其二 文天祥 
飄零竟如此，元夕幾堪憐。南國張燈火，燕山沸管絃。相思雲萬里，剩看月三年。笑與東風道，浮生信偶然。
社稷第一 文天祥 
南極連銅柱，煌煌太宗業。始謀誰其間，風雨秋一葉。
理宗度宗第二 文天祥 
先帝弓劍遠，永懷侍芳茵。今朝漢社稷，爲話涕沾巾。
誤國權臣第三 文天祥 
蒼生倚大臣，此風破南極。開邊一何多，至死難塞責。
瀘州大將第四 文天祥 
西南失大將，带甲滿天地。高人憂禍胎，感歎亦歔欷。
襄陽第五 文天祥 
十年殺氣盛，百萬攻一城。賊臣表逆節，胡騎忽縱橫。
荆湖諸戍第六 文天祥 
長嘯下荆門，胡行速如鬼。門戶無人持，社稷堪流涕。
黄州第七 文天祥 
桓桓陳將軍，東屯大江北。化作虎與豺，楚星南天黑。
陽羅堡第八 文天祥 
日色隠孤戍，大江聲怒號。朝廷任猛將，宿昔恨滔滔。
京湖宣閫第九 文天祥 
正當艱難時，豈無濟時策。連檣荆州船，悠悠回赤壁。
渡江第十 文天祥 
濟江元自闊，輕舟下吳會。南紀改波瀾，吾將罪真宰。
鄂州第十一 文天祥 
鄂渚分雲樹，春城带雨長。惜哉形勝地，河岳空金湯。
江州第十二 文天祥 
戎馬暗天宇，落日九江流。元惡迷是似，化作黄長虬。
安慶府第十三 文天祥 
岸轉異江湖，江水流城郭。鴟鴞志意滿，山鬼獨一脚。
魯港之遁第十四 文天祥 
出師亦多門，水陸迷畏途。蹭蹬麒麟老，危檣逐夜烏。
建康府第十五 文天祥 
亭亭鳳凰臺，江城孤照日。胡來滿彤宮，驅馬一萬匹。
相陳宜中第十六 文天祥 
蒼生起謝安，翠華擁吳岳。可以一木支，俯恐坤軸弱。
召張世傑第十七 文天祥 
詔發西山將，熊虎亙阡陌。笳鼓凝皇情，佳氣向金闕。
鎮江之戰第十八 文天祥 
海胡舶千艘，肉食三十萬。江平不肯流，到今有遺恨。
將相棄國第十九 文天祥 
扈聖登黄閣，大將赴朝廷。胡爲入雲霧，浩蕩乘滄溟。
京城第二十 文天祥 
當宁陷玉座，兩宮棄紫微。北城悲笳發，失涕萬人揮。
京城二十一 文天祥 
黄屋朔風卷，園林殺氣平。宮殿青門隔，永懷丹鳳城。
陵寢第二十二 文天祥 
五陵花滿眼，霜露在草根。冥冥子規叫，重是古帝魂。
陵寢第二十三 文天祥 
旄頭彗紫微，蚩尤塞寒空。愚智心盡死，漂蕩隨高風。
江陵第二十四 文天祥 
聞說江陵府，今又降元戎。甲外控鳴鏑，肩輿强老翁。
淮西帥第二十五 文天祥 
借問大將誰，戰骨當速朽。逆節同所歸，水花笑白首。
揚州第二十六 文天祥 
城峻隨天壁，胡來但自守。士卒終倒戟，仰望嗟嘆久。
京湖兩淮第二十七 文天祥 
荆揚風土暖，大城鐵不如。秦山忽破碎，流落隨丘墟。
景炎擁立第二十八 文天祥 
漢運初中興，扶顛待柱石。疇能補天漏，登階捧玉冊。
福安府第二十九 文天祥 
崔嵬扶桑日，闊會滄海潮。傾都看黄屋，此意竟蕭條。
幸海道第三十 文天祥 
天王守太白，立國自有疆。舍此復何之，已具浮海航。
景炎賓天第三十一 文天祥 
陰風西北來，青海天軒輊。白水暮東流，魂斷蒼梧帝。
祥興登極第三十二 文天祥 
浮龍倚長津，參錯走洲渚。蒼梧雲正愁，初日翳復吐。
祥興第三十三 文天祥 
南遊炎海甸，沃野開天庭。真龍竟寂寞，乾坤水上萍。
祥興第三十四 文天祥 
弧矢暗江海，百萬化爲魚。帝子留遺恨，故園莽丘墟。
祥興第三十五 文天祥 
朱崖雲日高，風浪無晨暮。冥冥翠龍駕，今復在何許。
祥興第三十六 文天祥 
六龍忽蹉跎，川廣不可泝。東風吹春水，乾坤莽回互。
祥興第三十七 文天祥 
幽燕盛用武，六合已一家。眼穿當落日，滄海有靈查。
祥興第三十八 文天祥 
客從南溟來，黄屋今在否。天高無消息，未忍即開口。
祥興第三十九 文天祥  衡山
南嶽配朱鳥，望岳地軸爲之翻。皇綱未爲絕，雲臺誰再論。
陳宜中第四十 文天祥 
管葛本時須，經綸中興業。有志乘鯨鰲，南紀阻歸檝。
張世傑第四十一 文天祥 
南國卷雲水，黄金傾有無。蛟龍亦狼狽，反復乃須臾。
張世傑第四十二 文天祥 
長風駕高浪，偃蹇龍虎姿。蕭條猶在否，寒日出霧遲。
蘇劉義第四十三 文天祥 
驊騮事天子，龍怒拔老湫。鼓枻視青旻，烈風無時休。
曾淵子第四十四 文天祥 
子負經濟才，鬰陶抱長策。安得萬里風，南圖回羽翮。
江丞相萬里第四十五 文天祥 
星拆台衡地，斯文去矣休。湖光與天遠，屈注滄江流。
趙倅昴發第四十六 文天祥 
風雷颯萬里，大江動我前。青衿一憔悴，名與日月懸。
將軍王安節第四十七 文天祥 
激烈傷雄才，直氣橫乾坤。惆悵汗血駒，見此忠孝門。
李安撫芾第四十八 文天祥 
殺氣吹沅湘，高興激荆衡。城中賢府主，千秋萬歲名。
李制置庭芝第四十九 文天祥 
空留玉帳衛，那免白頭翁。死者長已矣，淮海生清風。
姜都統才第五十 文天祥 
屹然强寇敵，古人重守邊。惜哉功名忤，死亦垂千年。
張制置玨第五十一 文天祥 
氣敵萬人將，獨在天一隅。向使國不亡，功業竟何如。
陸樞密秀夫第五十二 文天祥 
文彩珊瑚鈎，淑氣含公鼎。烱烱一心在，天水相與永。
勤王第五十三 文天祥 
出師亙長雲，盡驅詣闕下。首唱恢大義，垂之俟來者。
蘇州第五十四 文天祥 
嵯峨閶門北，朱旗散廣川。控带莽悠悠，慘淡陵風煙。
拜相第五十五 文天祥 
我來屬時危，朝野色枯槁。倚君金華省，不在相逢早。
出使第五十六 文天祥 
隔河見胡騎，朝進東門營。皇皇使臣體，詞氣浩縱橫。
發京師第五十七 文天祥 
東下姑蘇臺，揮涕戀行在。蒼茫雲霧浮，風帆倚翠蓋。
去鎮江第五十八 文天祥 
京口流江航，窮途仗神道。蕭條向水陸，雲雨白浩浩。
至真州第五十九 文天祥  长江
萬里長江邊，去國同王粲。青山意不盡，皇天照嗟嘆。
行淮東第六十 文天祥 
客子中夜發，月照白水山。悲辛但狂顧，浩蕩前後間。
自淮歸浙東第六十一 文天祥 
北走驚險難，十步一回首。碧海吹衣裳，掛席上南斗。
至福安第六十二 文天祥 
握節漢臣回，麻鞋見天子。感激動四極，壯士淚如雨。
福安宰相第六十三 文天祥 
紛然喪亂際，反覆歸聖朝。秉鈞孰爲偶，扶顛永蕭條。
南劍州督第六十四 文天祥 
劍外春天遠，江閣鄰石面。幕府盛才賢，意氣今誰見。
汀州第六十五 文天祥 
雷霆走精銳，斧鉞下青冥。江城今夜客，慘淡飛雲汀。
梅州第六十六 文天祥 
樓角凌風逈，孤城隠霧深。萬事隨轉燭，秋光近青岑。
贛州第六十七 文天祥 
崆峒殺氣黑，灑血暗郊坰。哀笳曉幽咽，石壁斷空青。
江西第六十八 文天祥  长江
東望西江水，高義在雲臺。到今用鉞地，霜鴻有餘哀。
江西第六十九 文天祥 
旄頭初俶擾，義士皆痛憤。乾坤空崢嶸，嚮者留遺恨。
復入廣第七十 文天祥 
東浮滄海漘，南爲祝融客。漂轉混泥沙，迫此短景急。
駐惠境第七十一 文天祥 
朱鳳日威垂，羅浮展衰步。北風吹蒹葭，送此齒髮暮。
駐潮陽第七十二 文天祥 
寒城朝煙淡，江沫擁春沙。群盜亂豺虎，回首白日斜。
行府之敗第七十三 文天祥 
送兵五千人，散足盡西靡。留滯一老翁，蓋棺事則已。
行府之敗第七十四 文天祥 
翠蓋蒙塵飛，仗鉞奮忠烈。千秋滄海南，事與雲水白。
南海第七十五 文天祥 
開帆駕洪濤，血戰乾坤赤。風雨聞號呼，流涕灑丹極。
南海第七十六 文天祥 
南海春天外，祇應學水仙。自傷遲暮眼，爲我一潸然。
至廣州第七十七 文天祥 
南方瘴癘地，白馬東北來。長城掃遺堞，淚落强徘徊。
至南安軍第七十八 文天祥 
短日行梅嶺，天門鬰嵯峨。江西萬里船，歸期無柰何。
過章貢第七十九 文天祥 
崆峒地無軸，江山雲霧昏。萍漂忍流涕，故里但空存。
至吉州第八十 文天祥 
掛颿遠色外，緬邈懷舊丘。江水風蕭蕭，烏啼滿城頭。
吉州第八十一 文天祥 
泊舟滄江岸，身輕一鳥過。請爲父老歌，歌長擊樽破。
吉州第八十二 文天祥 
戚戚去故里，我生苦飄零。回身視綠野，但見西嶺青。
過臨江第八十三 文天祥 
獨帆如飛鴻，清江轉山急。回首白雲多，山寒夜中泣。
過隆興第八十四 文天祥 
臨江久徘徊，再讀徐孺碑。交遊颯向盡，到今耆舊悲。
江行第八十五 文天祥  长江
畏途隨長江，萬里滄茫水。遊子去日長，壯心不肯已。
江行第八十六 文天祥 
江水東流去，浮雲終日行。別離經死地，飲啄愧殘生。
江行第八十七 文天祥 
蕭蕭白楊路，死人積如丘。大江東流去，蒼山旌旆愁。
江行第八十八 文天祥 
連山暗烽燧，川谷血橫流。揮泪臨大江，上有行雲愁。
江行第八十九 文天祥 
朔風飄胡雁，江城带素月。安得覆八溟，滂沱洗吳越。
北行第九十 文天祥 
浮雲暮南征，我馬向北嘶。荆棘暗長原，子規晝夜啼。
北行第九十一 文天祥 
清秋望不極，中原杳茫茫。游子悵寂寥，下馬古戰場。
北行第九十二 文天祥 
浮雲連海岱，寒蕪際碣石。落景惜登臨，人煙渺蕭瑟。
北行第九十三 文天祥 
平野入青徐，桑柘葉如雨。信美無與適，沉思情延佇。
北行第九十四 文天祥 
乾坤幾反覆，乘凌惜俄頃。懷古視平蕪，令人發深省。
北行第九十五 文天祥 
游子無根株，世梗悲路澀。關山雪邊看，愁思胡笳夕。
至燕城第九十六 文天祥 
往在西京時，胡星墜燕地。登臨意惘然，千秋一拭淚。
至燕城第九十七 文天祥 
浩蕩想幽冀，行行郡國遥。天寒落萬里，回首向風飆。
至燕城第九十八 文天祥 
百年不敢料，先後無醜好。絕境與誰同，飄泊南庭老。
入獄第九十九 文天祥 
陰房鬼火青，白日亦寂寞。自非曠士懷，居人莽牢落。
入獄第一百 文天祥 
天黑閉春院，今如罝中兔。人間夜寥閴，永日不可暮。
入獄第一百一 文天祥 
行行見羈束，斯人獨憔悴。欲覺聞晨鍾，青燈死分翳。
入獄第一百二 文天祥 
勞生共乾坤，何時有終極。燈影照無睡，今夕復何夕。
入獄第一百三 文天祥 
眼前列杻械，熊掛玄蛇吼。夜看豐城氣，朝光入甕牖。
入獄第一百四 文天祥 
徘徊虎穴上，吾道正羈束。落日將何如，清文動哀玉。
懷舊第一百五 文天祥 
風塵淹白日，乾坤霾漲海。爲我問故人，離別今誰在。
懷舊第一百六 文天祥 
天寒昏無日，故鄉不可思。訪舊半爲鬼，慘慘中腸悲。
懷舊第一百七 文天祥 
故園花自發，無復故人來。亂離朋友盡，幽珮爲誰哀。
懷舊第一百八 文天祥 
故人入我夢，相視涕闌干。四海一塗炭，焉用身獨完。
懷舊第一百九 文天祥 
中夜懷友朋，百年見存沒。風吹蒼江樹，寒月照白骨。
金應第一百一十 文天祥 
追隨三十載，艱難愧深情。何處埋爾骨，呼號傍孤城。
張雲第一百一十一 文天祥 
痛憤寄所宣，四方服勇决。壯士斂精魂，里巷猶嗚咽。
劉欽貢元第一百一十二 文天祥 
文章日自負，去家死路傍。高視見霸王，感子故意長。
呂武第一百一十三 文天祥 
疾惡懷剛腸，世人皆欲殺。魂魄猶正直，回首肝肺熱。
鞏宣使信第一百一十四 文天祥 
壯士血相視，斯人已云亡。哀哀失木狖，夜深經戰場。
張秘撰汴第一百一十五 文天祥 
入幕旌旗動，揮翰綺繡揚。煙霧蒙玉質，斯人今則亡。
繆朝宗第一百一十六 文天祥 
空荒咆熊羆，摧殘沒藜莠。平生江海心，其人骨已朽。
閩三士第一百一十七 文天祥 
俊逸鮑參軍，優游謝康樂。豺虎正縱橫，南行道彌惡。
諸幕客第一百一十八 文天祥 
入幕未展才，辛苦在道路。回首一茫茫，風悲浮雲去。
趙大監時賞第一百一十九 文天祥 
豪傑貴勳業，宗支神堯後。平生白羽扇，欝結回我首。
劉沐第一百二十 文天祥 
王翰願卜鄰，嵇康不得死。落月滿屋梁，悲風爲我起。
孫𣓨第一百二十一 文天祥 
故人有孫宰，義均骨肉地。連爲糞土叢，揮手灑衰泪。
彭司令震龍第一百二十二 文天祥 
堂上會親戚，可憐馬上郎。呻吟更流血，干戈浩茫茫。
蕭從事燾夫第一百二十三 文天祥 
灑翰銀鈎連，翩躚山顛鶴。慘淡鬭龍蛇，及茲歎冥漠。
蕭架閣第一百二十四 文天祥 
諸生舊短褐，張目視寇讎。高義終焉在，白骨更何憂。
陳督幹第一百二十五 文天祥 
挺身艱難際，虎穴連里閭。高天意悽惻，同盡隨丘墟。
陳少卿第一百二十六 文天祥 
卿月昇金掌，老氣橫九州。前輩復誰紀，吾道長悠悠。
鄒處置第一百二十七 文天祥 
東郊暗長戟，死地脫斯須。庾公興不淺，居然屈壯圖。
鄒處置第一百二十八 文天祥 
方當節鉞用，不返舊征魂。凄凉餘部曲，發聲爲爾吞。
劉監簿第一百二十九 文天祥 
艱難奮長戟，高義薄曾雲。死爲殊方鬼，三夜頻夢君。
劉監簿第一百三十 文天祥 
秀氣衝星斗，壯筆過飛泉。舊遊易磨滅，魂傷山寂然。
蕭資第一百三十一 文天祥 
主當風雲會，謝爾從者勞。感恩義不小，塊獨委蓬蒿。
杜大卿滸第一百三十二 文天祥 
昔沒賊中時，中夜間道歸。辛苦救衰朽，微爾人盡非。
杜大卿滸第一百三十三 文天祥 
高隨海上查，子豈無扁舟。白日照執袂，埋骨已經秋。
徐榛第一百三十四 文天祥 
無正文。
林檢院琦第一百三十五 文天祥 
時危挹佳士，慘淡隨回鶻。佯狂真可哀，死淚終映睫。
曾先生第一百三十六 文天祥 
江海日凄凉，賢聖盡蕭索。西河共風味，顧步涕橫落。
鄧禮部第一百三十七 文天祥 
南宮吾故人，才名三十年。江城秋日落，此別意蒼然。
家樞密鉉翁第一百三十八 文天祥 
出處同世網，高誼邁等倫。異方驚會面，慰此貞良臣。
墳墓第一百三十九 文天祥 
別離已五年，不及祖父塋。霜露晚凄凄，痛哭松聲迴。
宗族第一百四十 文天祥 
西江接錦城，山陰一茅宇。宗族忍相遺，乾坤此深阻。
母第一百四十一 文天祥 
何時太夫人，上天回哀眷。墓久狐兔鄰，嗚呼淚如霰。
舅第一百四十二 文天祥 
萱草秋已死，歲暮有嚴霜。落日渭陽明，涕淚濺我裳。
妻第一百四十三 文天祥 
結髮爲妻子，倉皇避亂兵。生離與死別，回首淚縱橫。
二女第一百四十四 文天祥 
床前兩小女，各在天一涯。所愧爲人父，風物長年悲。
次子第一百四十五 文天祥 
渥洼騏驥兒，衆中見毛骨。別來忽三歲，殘害爲異物。
妻子第一百四十六 文天祥 
妻子隔絕久，飄颻若埃塵。漠漠世間黑，性命由他人。
妻子第一百四十七 文天祥 
世亂遭飄蕩，飛藿共徘徊。十口隔風雪，反畏消息來。
長妹第一百四十八 文天祥 
近聞韋氏妹，零落依草木。深負鶺鴒詩，臨風欲痛哭。
長子第一百四十九 文天祥 
大兒聰明到，青歲已摧頹。回風吹獨樹，吾寧舍一哀。
二女第一百五十 文天祥 
癡女饑咬我，鬰沒一悲魂。不得收骨肉，痛哭蒼烟根。
弟第一百五十一 文天祥 
兄弟分離苦，凄凉憶去年。何以有羽翼，飛去墮爾前。
弟第一百五十二 文天祥 
棣華晴雨好，風急手足寒。百戰今誰在，羈棲見汝難。
弟第一百五十三 文天祥 
沙晚鶺鴒寒，風吹紫荆樹。忍淚獨含情，江湖春欲暮。
弟第一百五十四 文天祥 
不見江東弟，急難心炯然。念君經世亂，卧病海雲邊。
次妹第一百五十五 文天祥 
天際傷愁別，江山憔悴人。團圓思弟妹，傳語故鄉春。
思故鄉第一百五十六 文天祥 
天地西江遠，無家問死生。凉風起天末，萬里故鄉情。
第一百五十七 文天祥 
江漢故人少，東西消息稀。異花開絕域，野風吹征衣。
第一百五十八 文天祥 
老夫悲暮年，天涯故人少。每望東南雲，决眥入歸鳥。
第一百五十九 文天祥 
人生無家別，親故傷老醜。剪紙招我魂，何時一樽酒。
第一百六十 文天祥 
春水滿南國，慘淡故園烟。三年門巷空，永爲鄰里憐。
第一百六十一 文天祥 
迢迢萬里餘，絕域誰慰懷。我圃日蒼翠，回首望兩崖。
第一百六十二 文天祥 
春日漲雲岑，故園當北斗。窈窕桃李花，紛披爲誰秀。
第一百六十三 文天祥 
陶潜避俗翁，龐公竟獨往。明明君臣契，牢落吾安放。
第一百六十四 文天祥 
吳楚東南坼，風雲地一隅。蹉跎暮容色，不敢恨危途。
第一百六十五 文天祥 
風煙渺吳蜀，雲帆轉遼海。喪亂紛嗷嗷，尚愧微軀在。
第一百六十六 文天祥 
驚風翻河漢，鶉首麗泥塗。吾衰將焉託，愁絕付摧枯。
第一百六十七 文天祥 
陰風千里來，驚浪滿吳楚。世事兩茫茫，飄泊欲誰訴。
第一百六十八 文天祥 
平生方寸心，誓開玄冥北。歲暮日月疾，我嘆黑頭白。
第一百六十九 文天祥 
今吾抱何恨，恨無匡復姿。含笑看吳鈎，回首蛟龍池。
第一百七十 文天祥 
天長眺東南，衰謝多酸辛。丈夫誓許國，直筆在史臣。
第一百七十一 文天祥 
天衢陰崢嶸，歲寒心匪他。平生獨往願，零落首陽阿。
第一百七十二 文天祥 
濟時肯殺身，慘淡苦士志。百年能幾何，終古立忠義。
第一百七十三 文天祥 
絕域三冬暮，垂老見飄零。林氣森噴薄，意鍾老柏青。
第一百七十四 文天祥 
仰看八尺軀，不要懸黄金。青青歲寒後，枯椶乃知君子心。
第一百七十五 文天祥 
小人困馳驟，後生血氣豪。世事固堪論，我何隨汝曹。
第一百七十六 文天祥 
天地日蛙黽，勞生苦柰何。聊欲從此逝，人少豺虎多。
第一百七十七 文天祥 
男兒生世間，居然成濩落。鸞鳳有鎩翮，虹蜺就掌握。
第一百七十八 文天祥 
鸞鳳不相待，白魚困密網。但訝鹿皮翁，冥冥任所往。
第一百七十九 文天祥 
威鳳高其翔，老鶴萬里心。脫略誰能馴，兀兀遂至今。
第一百八十 文天祥 
天寒霜雪繁，蕭蕭北風勁。高鳥黄雲暮，斗上捩孤影。
第一百八十一 文天祥 
乾坤沸嗷嗷，名繫朱鳥影。寥落寸心違，斯文亦吾病。
第一百八十二 文天祥 
儒冠多誤身，識字用心苦。斯文憂患餘，鬰鬰流年度。
第一百八十三 文天祥 
名賢慎出處，志士懷感傷。猶殘數行淚，引古惜興亡。
第一百八十四 文天祥 
讀書破萬卷，許身一何愚。赤驥頓長纓，健兒勝腐儒。
第一百八十五 文天祥 
蕭條四海內，慷慨有餘悲。路逢相識人，開懷無愧辭。
第一百八十六 文天祥 
高歌激宇宙，歲晚寸心違。忠貞負冤恨，姦雄多是非。
第一百八十七 文天祥 
丈夫四方志，喪亂飽經過。清心聽鳴鏑，衰老强高歌。
第一百八十八 文天祥 
茫然阮籍途，益歎身世拙。零落蛟龍匣，開視化爲血。
第一百八十九 文天祥 
天地有逆順，惘然難久留。當歌欲一放，河漢聲西流。
第一百九十 文天祥 
萬古一死生，誰是長年者。我何良歎嗟，短褐即長夜。
第一百九十一 文天祥 
高官何足論，寂寞身後事。物理固自然，願聞第一義。
歎世道第一百九十二 文天祥 
古來遭喪亂，丈夫多英雄。悠悠委薄俗，豈非吾道東。
第一百九十三 文天祥 
蝮蛇暮偃蹇，猛虎憑其威。真宰意茫茫，六合人煙稀。
第一百九十四 文天祥 
黎民困逆節，殘孽駐艱虞。孰云網恢恢，自及梟獍徒。
第一百九十五 文天祥 
眼中萬少年，得志行所爲。白馬蹴微雪，追隨燕薊兒。
第一百九十六 文天祥 
客從何鄉來，挾矢射漢月。殺身傍權要，門戶有旌節。
第一百九十七 文天祥 
關河霜雪清，故人亦流落。夷歌奉玉盤，悲君隨燕雀。
第一百九十八 文天祥 
漁陽豪俠地，北里富熏天。快馬金纏轡，但遇新少年。
第一百九十九 文天祥 
南北逃世難，始聞蕃漢殊。天下今一家，中原有驅除。
第二百 文天祥 
茫茫天造間，高岸尚爲谷。百川日東流，勢閲人代速。
宴交代寧國孟知府致語口號 文天祥 
玉堂學士催班鷺，粉省潛郎趣佩麟。來往神仙同碧落，後先岳牧總詞人。陽坡共喜瓜時及，朝路相期柳色新。握手論交拚一醉，東風散作滿城春。
宴交代湖南提刑李運使致語口號 文天祥 
河漢雙星會使槎，分明徹夜照長沙。轡絲曉轉全龜影，衣繡春隨錦鵲花。雲杏舊陰凉綠凈，野萍新韵度朱華。明年共侍蓬萊宴，回首丹墀日未斜。
宴朱衡守致語口號 文天祥 
翩翩紫馬絢銀潢，春入梅花新雨香。牛斗劍芒浮翼軫，岷峨佩影度瀟湘。東南麾節精神合，上下風雲意氣長。且爲綠醽拚一醉，傳呼聯轡覲明光。
宴湖南董提舉致語口號 文天祥 
西風八月楚江濱，爭看星槎會漢津。露濕紅綾旗影舊，雲連翠簜轡華新。東西杜若洲連月，先後瑞芝堂上春。回首瓊林拚一醉，使還總是鳳池人。
宴交代權贛州孫提刑致語口號  其一 文天祥 
麾節東南會一堂，蘭亭昨日記流觴。六絲星度銀潢影，五綵春浮玉翠香。院柳舊雲懷燕語，野華新雨挹虹光。鳳池對秉他年事，佇看天街接佩淚。
宴交代權贛州孫提刑致語口號  其二 文天祥 
簾影晴絲落舞茵，崆峒雲晚聚星辰。翠虹光度樓臺月，香燕先浮霄漢春。一道清風華轡遠，雙江綠水綵衣新。相逢屢有朝花約，又看貂蟬會紫宸。
題古磵 文天祥 
市腰石有千年磵，石眼泉無一日乾。天下蒼生應有望，不知龍向此中蟠。
懷友人二首  其一 文天祥 
久要何落落，末路重依依。風雨連兵幕，泥途滿客衣。人間龍虎變，天外燕鴻違。死矣煩公傳，北方人是非。
懷友人二首  其二 文天祥 
涯海真何地，驅來坐戰場。家人半分合，國事决存亡。一死不足道，百憂何可當。故人髯似戟，起舞爲君傷。
寄題琴高臺 文天祥 
涇水紺以深，古有神人潛。靈鮪煦春藻，微波漾幽瀾。朝岑翳長嵐，暮汛暖蒼烟。回首宋康王，子今定何年。飛僊已高邁，遺蹤落清淵。至今空山夜，泠泠琴上絃。西瞻晻靄中，霞光輝遠天。何當駕長風，一睨涇水漣。
揚州城下賦 文天祥 
黯雲霜霧暗扶桑，半壁東南盡雪霜。壯氣不隨天地變，笑騎飛鶴入維揚。
書汪水雲詩後 文天祥 
南風之薰兮琴無弦，北風其凉兮詩無傳。雲之漢兮水之淵，佳哉斯人兮水雲之仙。
明堂慶成詩  其一 文天祥 
曉移天仗入思成，雨脚先驅御路清。虹影倒垂雲氣卷，日輪飛上衮衣明。韶音九奏真游格，酌獻三行福酒傾。景命有開知未艾，萬年孫子慶純精。
明堂慶成詩  其二 文天祥 
清廟嚴更夜未央，珠星璧月璨殊光。香飄黄道移天步，燭引紅紗轉殿廊。祼薦交神諸室醉，駿奔執豆庶羞芳。都人報道君王喜，凈覩和鑾入建章。
明堂慶成詩  其三 文天祥 
淳熙稽古再明禋，制作規模汶上新。未植羽旄朝萬國，首將玉幣薦三神。靈車欲下天先雨，御幄虛張帝在茵。熙事告成中外賀，與民同樂霈恩均。
明堂慶成詩  其四 文天祥 
皇心寅畏格皇天，旱歲俄書大有年。報本愈嚴陽館祀，慶成復第從臣篇。祠官瑞紀靈光燭，太史星占貫索捐。黼座正中圖貢上，萬方歸德更乾乾。
至溫州 文天祥 
晏歲著脚來東甌，始覺坤軸東南浮。百川同歸無異脈，有如天子朝諸侯。何年飛落兩巨石，孤撐骯髒分江流。初疑鍊失女媧手，又疑釣脫任公鈎。馮夷海若不敢有，涌出精舍如蓮舟。樓高百尺蜃吐氣，塔聳雙角龍昂頭。蒲牢撞撞鼉坎坎，潮聲滾滾風颼颼。沙高峰頂德門住，海門山上焦公留。長淮在望鐵甕近，大浪不洗英雄愁。孰知隸古百粵地，今爲禮樂衣冠州。池塘芳草年年綠，謝公勝事遺江樓。藍田無纇蟾架夜，黄金作顆人家秋。客帆渺茫拂宸極，漁舠散漫輕鳬鷗。麗天紅日起初浴，五雲扶上烟氛收。孤臣涕泗如此水，恨不從帝崆峒遊。
送河間晁寺丞 文天祥 
公孫富文墨，名字世多知。談笑取高第，弦歌當此時。臨河薪石費，近塞繭絲移。緩急當愁此，看君有所爲。
太白樓  其一 文天祥 
高城蘸雲根，聊可慰心跡。長風萬里來，如對騎鯨客。監州好事者，樹此樓與石。隆鼻號金仙，更長漫嗟惜。
太白樓  其二 文天祥 
揚子江心第一泉，南金來此鑄文淵。男兒斬却樓蘭首，閑品茶經拜羽仙。
臨岐餞別 文天祥 
聖恩優許力求田，把酒臨岐餞一杯。臺閣是非遠已矣，乾坤俯仰愧何哉。竟追范蠡歸湖去，不管胡兒放馬來。强圉倘殷如孔棘，也應定策救時危。
夜宿青原寺感懷 文天祥 
松風一榻雨蕭蕭，萬里封疆夜寂寥。獨坐瑶琴悲世慮，君恩猶恐壯懷消。
贈黄終晦 文天祥 
釣魚船上聽吹笛，煨芋爐頭看下棋。賸有晚愁歸別浦，已無春夢到端闈。去年尚憶桃紅處，好景重逢橘綠時。珍重山人招隠意，猿啼鶴嘯白雲飛。
句 文天祥 
一片黄雲萬頃田，江南父老慶豐年。
黄山聽琴 文天祐 
歲晏抱琴入室處，榾柮燒殘聽風雨。有客五弦彈太古，掃空恩怨不兒女。汙樽抔飲擊土鼓，如與羲軒相對語。又如重華坐舜皋，萬物長養不苦窳。聞君澹然太古音，感君悠悠太古心。古心古音誰能識，應向松濤處處尋。
別黄山 文天祐 
黄山別去恨綿綿，華表重尋第幾巔。馬跡苔肥連碧漢，龍潭水暖漲靈泉。斷無花逐桃溪外，別有春留藥圃邊。鶗鴂一聲人亦老，鬢絲驚笑玉顔仙。
存目 文天祐  洞庭湖
詩題：送人往湖南首句：雁抱秋月洞庭邊。
漁父醉  其一 黄今是 
青烟何處淡孤洲，有客經年業一鈎。芳草渡頭新貰酒，碧雲天際已歸舟。
漁父醉  其二 黄今是 
丹楓萬點照人緋，鱸鱠千絲带水肥。花影芙蓉江上酒，佳人誰喚醉翁歸。
漁父醉  其三 黄今是 
天淡瀟湘南北家，花隨流水水流花。一竿明月何人會，又逐虛船過白沙。
漁父詞 黄今是 
簑衣箬笠更無華，蓼岸蘋洲亦有家。風雨滿天愁不動，隔江猶唱後庭花。
歸建溪 鄢玉庭 
歸去寒溪覓舊盟，相逢詩酒足娛情。閒雲不礙青山好，物外風高夢自清。
臨終口占 趙孟僴 
王室之懿，文山之客。持此寸心，千古忠赤。
句 蕭敬夫 
八風捲地翻雷雨，萬甲從天驟雪騣。
句 杜抑之 
雷霆真自地中出，河漢莫從天上翻。
詩美校書郎彭方迥 黄莊  泰山
廬陵間氣歐陽公，宗主文脈魁蘭宮。給札詔來簡眷濃，職居館閣譽望隆。聖明天子是仁宗，拔賢招俊萃羣工。希文何爲去匆匆，諫官不言祗蔽蒙。惟公壁立秉精忠，獨抱鯾論心忡忡。顯責若訥極匪躬，飄然夷陵凜高風。高風凜冽誰能同，地靈人傑國不空。魁名自見六一翁，翱翔天祿名尤崇。忠肝義膽何其雄，憤彼陰邪後內訌。崇論宏議要力攻，責彼諫者達四聰。摧姦擊佞深有功，吁嗟衆目昏如蒙。劃然見此光瞳瞳，吁嗟衆耳塞如聾。轟然聞此聲渢渢，丹心一片對穹窿。名齊歐老壓岱宗，頼有諫臣鑒由中。賢相意與公議融，全名不作夷陵窮。公心豈計窮與通，使我躍起激懦衷。賢哉兩魁碩且洪，仁山突兀文水淙。
送文安撫出師 文天祥士友  长江
出師自古尚張皇，何况長江恣擾攘。聞道義旗離漕口，已驅北騎走池陽。先將十萬來迎敵，最好諸軍自裹糧。說與無知饒舌者，文魁元不是猖狂。
美文文山劾董宋臣 開慶太學生  西湖
撥轉天綱回地紀，中興又自庚申始。掃除陰類誰之功，有硬脊梁擔得起。鯫生曾作茶嶺詩，已學希夷不願仕。逢人見說太平時，擔書來領西湖水。幽陰何物號閻羅，汙我青天莫敢指。國人咸懼妖復來，天子自知忠可使。履齋泉下不伏款，帝謂董賢人切齒。未聞蔡筆頌余公，但見歐書責高子。揚揚顔面見士夫，不知世間有羞耻。吁嗟今世負大名，祿重忠言類如是。一身富貴盡有餘，何况明明今在邇。中書雖有空頭敕，其奈諸名都唯唯。五更魁宿炳光精，吐出忠肝涕盈紙。心懷寸鐵飛上天，願剔剛腸開帝視。彷徨竈婢爲主驚，慷慨書生爲國喜。吾皇英斷似孝宗，覿有天誅終棄死。當時頼有政府賢，彈淚妖狐與羸豕。家奴猥瑣何足云，中丞舉動可惜爾。慶曆諸公聞此詩，勿謂予禍始於此。
挽文丞相 黄繼善 
三百餘年樂育恩，晚從科目得斯人。崎嶇嶺海期年國，零落氈毛萬死身。諸葛未亡猶有漢，包胥欲泣更無秦。挑燈忼慨歌梁父，鬢髮蕭森悚鬼神。
出鄉 陳炎 
筍輿摇兀去程賒，嶺路羊腸狹且斜。祇見萬山迷眼界，正無多地看人家。當庭鋤土栽桑柘，成級開田種麥麻。可喜此邦皆務實，學儒學稼是生涯。
辭家廟 趙淮 
祖父有功王室，德澤沾及子孫。今淮計窮被執，誓以一死報君。刀鋸置之不問，萬折忠義常存。急告先靈速引，庶幾不辱家門。
挽族子老成 陳公榮 
邊城將星落，浩蕩烟塵黄。我亦在行陣，生死未可量。涕滂感永訣，激烈摧肝腸。昔爾仗雄劍，志在清八荒。神武埒頗牧，奇計如平良。遇賊奮英果，逐殺何其强。氣數乖人事，竟向鋒刃僵。忠魂薄日月，耿耿萬古光。雖云獲死所，國恥猶未忘。便應作厲鬼，虜酋罄殺傷。
紀游 張庭薦 
馬行諳舊路，鷄唱認層巔。洞口有桃處，江村欲雪天。熏爐香琬刻，洗杓汲靈泉。我愛長留此，山深日似年。
山居 陳某 
白雲護危屋，遥隔世人家。野逕不多竹，幽蘭自作花。敝衣僧說法，枯葉樹成槎。門外禽相狎，雙雙浴晚沙。
湘靈鼓瑟 陳某 
蒼梧雲杳杳，湘浦月沈沈。誰將竹間淚，彈成絲上音。如怨復如訴，可聽不可尋。乃知二帝子，尚懷千載心。君臣等天地，死生空古今。
貧居 陳某 
秋風山木飛，秋日獨行時。身共衣冠老，妻嫌富貴遲。自分澆菊水，閒寫咏貧詩。此意不可說，夜窗明月知。
江心寺 陳某 
誰把袈裟築半峰，倚雲樓閣打天鐘。東西塔上自分嶼，風雨聲中忽見龍。隔岸愁吹孤戍角，歸鴉寒立夕陽松。舊時行殿成荒土，烟草萋萋暝色重。
閩嶠軍中 陳某 
翠華齊擁霍嫖姚，却向青山說豹韜。兵馬夜行殘月下，弓旌寒響朔風高。壺漿故老愁啼血，野飯將軍猛茹毛。自笑書生隨玉帳，也腰刀劍束征袍。
秋興 陳某 
禾黍離離雨滿村，望中兵火幾家存。荒城半是征人骨，秋月偏驚旅客魂。豈意戰塵臨老見，不知心事向誰論。抱茅蓋得青山屋，多種桃花映酒樽。
王宗起城南溪屋 陳某 
水上小亭清更新，綠陰紈扇白綸巾。豈無修竹娛佳客，却有清風來故人。老樹秋聲凉入骨，澄江波影玉生鱗。讀書偏愛虛窗靜，不管門前庾亮塵。
泉南滿歸過省下呈友人 陳某 
二月泉南驛騎回，亂離懷抱爲君開。雙鳬暫假王喬力，百里空淹蔣琬才。省幙薇陰遮案靜，溪船山色入樓來。應知別後遥相憶，清夜吹簫月滿臺。
訪陳彥太不遇 陳某 
每憶可人陳太丘，不辭山路遠追遊。清霜拂鬢雞聲早，白鶴橫江月影浮。豈爲開樽無北海，虛聞懸榻待南州。題詩興盡空歸去，回首梅花百尺樓。
九日次王善夫韻 陳某 
道路多荆棘，塵埃滿客衣。西風九日至，往事百年非。王粲思何切，馮驩嘆未歸。只因江漢遠，却使雁鴻稀。
小景 陳某 
山迥雲垂野，江空水接天。西風陶令宅，落日季鷹船。愁緒丹心外，歸心白雁前。如何倦遊客，猶是未歸年。
宋奧寄友 陳某 
落日猶未落，青山還自青。鳥飛雲外見，泉過竹邊聽。童子求新汲，先生守舊扃。相看不相見，應註太玄經。
病中聞歌有感 陳某 
伏枕已三月，清明節已過。光陰流水去，風雨落花多。病久難禁酒，愁深懶聽歌。門前舟楫動，無奈客懷何。
趙仲瑜小景  其一 陳某 
遠水望不極，斷雲低復連。青山秋樹屋，野渡夕陽船。幽思滄洲上，歸心白雁前。異鄉非隠地，聊欲寄林泉。
趙仲瑜小景  其二 陳某 
老樹依巖壑，危橋隔遠村。桃花春滿岸，雲氣曉當門。白鳥來書屋，青山落酒樽。漁舟忽相過，疑是武陵源。
官舍有感 陳某 
臘近衣方授，山深寒愈嚴。病將書卷廢，愁伏酒杯添。故里風塵隔，微官歲月淹。思歸歸未得，低首愧陶潛。
王生小景 陳某 
何處佳山水，依稀類輞川。春風摩詰畫，夜月剡溪船。雲樹鄉心外，鶑花客淚邊。不嫌茅屋小，應喜是歸年。
秋夜風雨次韻 陳某 
獨卧苦不寐，燈殘知夜深。青氈猶是客，白髮最關心。遶屋鳥三匝，隔江龍一吟。誰家催寄遠，孤淚滴清砧。
中秋客邸感懷 陳某 
今夜天邊月，誰期海上看。家山雖間隔，兒女暫團欒。露重銀蟾濕，風清玉宇寒。年年長是客，强把一樽歡。
偶成  其一 陳某 
滑滑春泥塞路途，漫漫新水漲江湖。出門世路皆行險，只好山林聽鷓鴣。
偶成  其二 陳某 
南山作雨北山雲，野哭村歌處處聞。淮岱十年多盜賊，誰知一半是官軍。
偶成  其三 陳某 
城南春深草亂飛，門前流水沒漁磯。百年此地踏青客，今歲從軍猶未歸。
回回僧 陳某 
秋風響耳環，古怪聚人看。赤脚行霜地，腥身禮月壇。儋齋猶買肉，掛帛不遮寒。亦有西來意，相逢欲語難。
羅浮山 陳某 
乾坤未失鹿，滄海欲飛灰。人已逃時去，山猶擇地來。寒流清有影，怪木老非梅。西有龍翔寺，禪門徹夜開。
夜歸 陳某 
青松行未盡，林外一鐘聞。小雨不傷月，西風忽破雲。棹歸秋水遠，鄰語夜燈分。稚子能無寐，空齋讀古文。
相士俞方塘 江愷 
方塘之鑒形可識，方諸之鑑心始得。相形何如更論心，以貌取人當有失。君不見虞皇項籍兩重瞳，成湯曹交皆九尺。
題泖居 殷澄 
國破不共天，軍行却掃地。一言活萬人，三泖終吾志。
水國 皇甫明子 
水國凄凉住，秋宵爛熳眠。歸雲猶带雨，墮月忽明船。社稷資長算，髭鬚近莫年。亂離棲不定，百口託浮田。
海口 皇甫明子 
窮島迷孤青，颶風盪頑寒。不知是海口，萬里空波瀾。蛟龍恃幽沈，怒氣雄屈蟠。崢嶸抉秋陰，挂席潮如山。熒惑表南紀，天去何時還。雲旗光慘澹，腰下青琅玕。誰能居甬東，一死諒非難。嗚呼朝宗意，會見桑土乾。
京口行 皇甫明子 
京口兵可用，酒可飲。一語參差族成血，忠賊相持各凜凜。豈知好醜隔形骸，父爲孔鸞子爲鴆。人衆天定理則那，遺臭流芳且高枕。
雙頭蘭和吳應奉韻 金似孫 
手種盆蘭香滿庭，閒來趣味獨幽深。敢誇雙萼鍾奇氣，祇恨孤根出晚林。長倩生男不得力，滕公有女謾縈心。援琴欲和春風曲，却對騷魂費苦吟。
句 寶祐士人 
空使蜀人思董永，恨無漢劍斬丁公。
嚴峙釣臺 朱清 
誰著羊裘探故人，客星炯炯照天文。嚴陵磯下桐江水，流到東山一色清。
瓜橋競渡 朱清 
東吳霸業已成然，渡口瓜畦澤未乾。爲問曩時仙在否，何堪雲樹鶴蹁躚。
題秩巴寨 朱汝賢 
十大曲破寰海知，六么對舞纖腰肢。秩巴古寨士解圍，譜傳建業隆興時。天匏作腔豺臠皮，竹撩裊繞疊指麾。慢曲出入和柘枝，四部中分聲遞隨。行齊氣勇拍趁吹，妙伎那教呈健兒。忽然錦袖左抱持，伸拳俯拜當階墀。三臺撾皷徹送之，我聞此樂來西陲。恩濃四沐需雲期，君仁先祝慈闈慈。壽崇蟠桃慶瑶池，乾會佳節等翼箕。國安磐石民恬熙，不忘武事功平夷。臣微鰲抃同熊羆，附庸此日江之西。時人入耳鄭衛漓，播鼗擊磬今奚師。舊樂之半見絕稀，十有二數存音儀。紅裙擲毬顔忸怩，採蓮况欲追耶溪。樂明美報意遠而，兩宮睿筭南山齊。偶然問答成歌詩，於萬斯年陪壽巵。
樓臺烟雨亭 朱汝賢 
神息馭兮龍岡，殿金仙兮廟傍，結軒楹兮受釐舉觴。發山川兮秘藏，覽旴源兮一方，臺突兀兮樓棟翔。人祀神兮敬將，神福民兮簡穰，晴烟晦雨兮相爾農桑。繫平西兮桐鄉，吾去留兮敢忘，願培嘉植兮松虬竹蒼。
題素女石 朱汝賢 
舊聞素女出天井，坐石曉梳青髻絲。碧湫一笑入深窈，靈篆朱書來命遲。冷鐘晨夢聽飄灑，愛物不遣雷車隨。陰雲未駁潤澤廣，民豈能忘心已知。
憶梅 虞薦發 
不見疏花久，悽然恨滿襟。相逢當歲晚，一別又春深。冷落山中約，凄凉月下心。期君須待雪，把酒候前林。
武夷山 范師孔 
幾與溪山絕世緣，重來猿鳥只依然。懸崖野瀑飄成雪，近午嵐飛暗盡天。水尚未疏須識禹，山如深入定逢仙。洞中石鼎烹雲處，此夜還來借榻眠。
高樓 范師孔 
高樓高登天，美人美如玉。美人坐高樓，更彈天上曲。飛聲落人間，誰不注耳目。安知妾此心，長恐晝夜促。莫羨高樓高，莫羨美女美。樓頭瞻明月，樓下看流水。月明圓易缺，水流去如駛。獨愛山中蘭，幽香抱枝死。
小漿舖 范師孔 
一路經行處，盤溪繞僻原。蜂喧花外塢，犬吠竹邊門。
宿橫金延慶寺 呂江 
水路通城近，人家與寺連。西風漁市鼓，落日野橋船。塵土非吾事，湖山似去年。今宵禪榻夢，定是到鷗邊。
姑蘇懷古 呂江 
臺成知費幾金槌，回首荒蕪走鹿麛。自是誤君由宰嚭，孰云亡國爲西施。春風蝶夢迷香徑，秋水龍文冷劍池。四顧湖山烟雨裏，倚闌新恨入支頤。
春晚二絕  其一 呂江 
春來脚不踏青青，夢裏還家夢又醒。一樹垂楊樓外綠，鶑聲不似故園聽。
春晚二絕  其二 呂江 
年華冉冉暗中移，倦客傷春只自知。雨後桃花紅未減，人情早自向荼䕷。
中秋前一日諸生携酒見過對月同賦 呂江 
半生道路鬢雙皤，又是中秋客裏過。別業可憐荒杜曲，羈懷最怕聽商歌。不知明月幾時有，如此清風良夜何。勝概無詩可收拾，九原喚起老東坡。
秋思 呂江 
一葉江頭楓葉丹，秋容慘淡客悲酸。蛩聲雨後長門怨，雁影風前行路難。無處著愁嫌地窄，有時舒眺見天寬。最憐人道蘇州月，三度中秋一度看。
石湖懷老仙 呂江 
覓得宸奎扁，歸尋農圃師。湖山吳子國，花草范村詩。步屨行春遍，綸巾带雨欹。百年無此老，合配雪灘祠。